*****

ΚΑΝΟΝΙΣΜΟΣ (ΕΟΚ) αριθ. 188/83 ΤΗΣ ΕΠΙΤΡΟΠΗΣ

της 26ης Ιανουαρίου 1983

περί της δωδεκάτης τροποποιήσεως του κανονισμού (ΕΟΚ) αριθ. 2793/77 περί των λεπτομερειών εφαρμογής ειδικής ενισχύσεως για το αποκορυφωμένο γάλα που προορίζεται για τη διατροφή ζώων, εξαιρουμένων των νεαρών μόσχων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1183/82 (2), και ιδίως το άρθρο 10 παράγραφος 3,

Εκτιμώντας:

ότι ο κανονισμός (ΕΟΚ) αριθ. 2793/77 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3282/82 (4), προβλέπει ειδικές λεπτομέρειες για την περίπτωση που το αποκορυφωμένο γάλα παραδίδεται στις μικτές εκμεταλλεύσεις· ότι για τις εκμεταλλεύσεις που εκτρέφουν μόνο μοσχάρια των δικών τους αγελάδων και που δεν διατηρούν αρσενικά μοσχάρια πάνω από 25 ημέρες, προβλέπεται ότι παραλαμβάνουν μία ποσότητα αποκορυφωμένου γάλακτος για την οποία δεν χορηγείται η ειδική ενίσχυση του 10 % τουλάχιστον της ποσότητας του γάλακτος που παραδίδεται κατά τον μήνα αυτό· ότι η αυστηρή εφαρμογή σε περίπτωση που ξεπεραστεί ελαφρά η ημερομηνία πωλήσεως, οδηγεί στην ολική απώλεια της ενίσχυσης· ότι πρέπει να προβλεφτεί μείωση της ενίσχυσης σε συνάρτηση με τη σοβαρότητα της μη τηρήσεως της εν λόγω διατάξεως·

ότι ο ίδιος κανονισμός προβλέπει ότι οι εκμεταλλεύσεις πρέπει να δηλώνουν στο γαλακτοκομείο, ανάλογα με την περίπτωση, πριν από την αρχή του μήνα, του τριμήνου ή του έτους, την κατάσταση του ζωικού κεφαλαίου ή τον ανώτατο αριθμό των νεαρών μοσχαριών που θα κρατηθούν στην εκμετάλλευση κατά τη διάρκεια της σχετικής περιόδου· ότι η εφαρμογή του κανονισμού οδηγεί στη μη πληρωμή κάθε ενίσχυσης, ακόμη και στην περίπτωση ελάχιστης καθυστέρησης αυτών των δηλώσεων· ότι πρέπει να προβλεφθεί μείωση της μερικής ενίσχυσης γι' αυτή την περίπτωση·

ότι η οδηγία 77/435/ΕΟΚ του Συμβουλίου της 27ης Ιουνίου 1977 σχετικά με τους ελέγχους απο τα Κράτη μέλη των ενεργειών που αποτελούν μέρος του συστήματος χρηματοδοτήσεως από το Ευρωπαϊκό Γεωργικό Ταμείο Προσανατολισμού και Εγγυήσεων, Τμήμα «Εγγυήσεων » (5), προβλέπει τις περιόδους κατά τις οποίες πρέπει να διατηρηθούν εμπορικά έγγραφα· ότι πρέπει να προσαρμοστούν οι προθεσμίες που προβλέπονται στον κανονισμό (ΕΟΚ) αριθ. 2793/77 στις απαιτήσεις της οδηγίας·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2793/77 τροποποιείται ως εξής:

1. Το άρθρο 4 τροποποιείται ως εξής:

α) Στην παράγραφο 2 δεύτερο εδάφιο προστίθεται το ακόλουθο κείμενο:

«Αν διαπιστωθεί ότι ένα ή περισσότερα αρσενικά μοσχάρια κρατούνται από τον κτηνοτρόφο παραπάνω από 25 ημέρες αλλά όχι περισσότερο από 35 ημέρες, εφαρμόζεται το πρώτο εδάφιο τρίτη περίπτωση.»

β) Προστίθεται η ακόλουθη παράγραφος 3:

«3. Σε περίπτωση που οι δηλώσεις στο γαλακτοκομείο σχετικά με την κατάσταση του ζωικού κεφαλαίου ή τον ανώτατο αριθμό των νεαρών μοσχαριών γίνονται με καθυστέρηση και αν η καθυστέρηση δεν ξεπερνά τις 10 ημέρες, το ποσό της ενίσχυσης μειώνεται κατά 10 % για τη σχετική περίοδο».

2. Στο άρθρο 5 το κείμενο της παραγράφου 1 αντικαθίσταται από το εξής κείμενο:

«1. Το γαλακτοκομείο καταθέτει αντίγραφο της υποχρέωσης που αναφέρεται στο άρθρο 4 για καταχώρηση στην αρμόδια αρχή και διατηρεί αντίγραφο για μία περίοδο τουλάχιστον τριών ημερολογιακών ετών, που υπολογίζεται από το τέλος του ημερολογιακού έτους που περιέχει την ημερομηνία λήξεως της ισχύος που αναφέρεται στην παράγραφο 4.

Διατηρεί τις καταστάσεις που αναφέρονται στο άρθρο 4 παράγραφος 1 υπό β και γ και παράγραφος 2, επίσης για μια περίοδο τουλάχιστον τριών ημερολογιακών ετών, που υπολογίζεται από το τέλος του ημερολογιακού έτους της ημερομηνίας εγκαταστάσεώς τους.»

Άρθρο 2

Μετά από αίτηση του ενδιαφερομένου εφαρμόζονται οι διατάξεις του άρθρου 1 σημείο 1 στις αιτήσεις για ενίσχυση που έχουν ήδη υποβληθεί δυνάμει του κανονισμού (ΕΟΚ) αριθ. 2793/77.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 26 Ιανουαρίου 1983.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 140 της 20. 5. 1982, σ. 1.

(3) ΕΕ αριθ. L 321 της 16. 12. 1977, σ. 30.

(4) ΕΕ αριθ. L 348 της 8. 12. 1982, σ. 19.

(5) ΕΕ αριθ. L 172 της 12. 7. 1977, σ. 17.